CELEX: 32010R0440
Language: lt
Date: 2010-05-21 00:00:00
Title: 2010 m. gegužės 21 d. Komisijos reglamentas (ES) Nr. 440/2010 dėl mokesčių, mokamų Europos cheminių medžiagų agentūrai pagal Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo  (Tekstas svarbus EEE)

22.5.2010   
            
            
               LT
            
            
               Europos Sąjungos oficialusis leidinys
            
            
               L 126/1
            
         KOMISIJOS REGLAMENTAS (ES) Nr. 440/2010
   2010 m. gegužės 21 d.
   dėl mokesčių, mokamų Europos cheminių medžiagų agentūrai pagal Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantį ir panaikinantį direktyvas 67/548/EEB bei 1999/45/EB ir iš dalies keičiantį Reglamentą (EB) Nr. 1907/2006 (1), ypač į jo 24 straipsnio 2 dalį ir 37 straipsnio 3 dalį,
   kadangi:
   
               (1)
            
            
               Mišinio sudėtyje esančios cheminės medžiagos gamintojas, importuotojas ar tolesnis naudotojas Europos cheminių medžiagų agentūrai (toliau – Agentūra) gali pateikti prašymą vartoti alternatyvų cheminį pavadinimą.
            
         
               (2)
            
            
               Pagal Reglamento (EB) Nr. 1272/2008 24 straipsnio 1 dalį pateikiant tokius prašymus turėtų būti mokamas mokestis.
            
         
               (3)
            
            
               Gamintojas, importuotojas ar tolesnis naudotojas Agentūrai gali pateikti pasiūlymą dėl cheminės medžiagos klasifikavimo ir ženklinimo derinimo, jei Reglamento (EB) Nr. 1272/2008 VI priedo 3 dalyje nėra įrašo, susijusio su nurodyta pavojingumo klase ar diferenciacija.
            
         
               (4)
            
            
               Pateikiant tokius pasiūlymus Reglamento (EB) Nr. 1272/2008 37 straipsnio 3 dalyje nurodytais atvejais turėtų būti mokamas mokestis.
            
         
               (5)
            
            
               Reikėtų nustatyti Agentūrai mokamų mokesčių dydį ir mokėjimo taisykles.
            
         
               (6)
            
            
               Mokesčių suma turėtų būti nustatoma atsižvelgiant į darbą, kurį turi atlikti Agentūra pagal Reglamentą (EB) Nr. 1272/2008, ir būti tokio dydžio, kad būtų užtikrinta, jog iš mokesčių gaunamos pajamos, kartu su pajamomis iš kitų Agentūros pajamų šaltinių pagal Europos Parlamento ir Tarybos reglamento (EB) Nr. 1907/2006 (2) 96 straipsnio 1 dalį, būtų pakankamos su suteiktomis paslaugomis susijusioms išlaidoms padengti.
            
         
               (7)
            
            
               Europos smulkiojo verslo aktu (3) Europos Sąjunga Lisabonos ekonomikos augimo ir darbo vietų kūrimo strategijoje daug dėmesio skyrė MVĮ poreikiams. Todėl siekiant klestinčios Sąjungos bus itin svarbu tai, kaip galėsime pasinaudoti MVĮ augimo ir naujovių kūrimo potencialu. Tačiau MVĮ, palyginti su didesnėmis įmonėmis, tenka neproporcingai didelė reglamentavimo ir administracinė našta. Todėl tikslinga MVĮ taikyti mažesnius mokesčius.
            
         
               (8)
            
            
               Siekiant nustatyti, ar įmonė priskirtina MVĮ, tikslinga taikyti 2003 m. gegužės 6 d. Komisijos rekomendacijoje 2003/361/EB dėl labai mažų, mažųjų ir vidutinių įmonių apibrėžimo (4) nustatytas apibrėžtis.
            
         
               (9)
            
            
               Sumažinti mokesčiai už pasiūlymus dėl klasifikavimo ir ženklinimo derinimo turėtų būti persvarstyti per trejus metus nuo Reglamento įsigaliojimo siekiant juos persvarstyti ar, jei būtina, panaikinti.
            
         
               (10)
            
            
               Šis reglamentas turėtų įsigalioti kuo greičiau, nes prašymus dėl alternatyvaus cheminio pavadinimo vartojimo ir pasiūlymus dėl cheminių medžiagų klasifikavimo ir ženklinimo derinimo Agentūrai jau galima teikti nuo 2009 m. sausio 20 d., kai įsigaliojo Reglamentas (EB) Nr. 1272/2008.
            
         
               (11)
            
            
               Šiame reglamente numatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
            
         PRIĖMĖ ŠĮ REGLAMENTĄ:
   I   SKYRIUS
   
      DALYKAS IR APIBRĖŽTYS
   
   1 straipsnis
   Dalykas
   Šiame reglamente nustatytas Europos cheminių medžiagų agentūrai (toliau – Agentūra) mokamų mokesčių dydis ir mokėjimo taisyklės, kaip numatyta Reglamente (EB) Nr. 1272/2008.
   2 straipsnis
   Apibrėžtys
   Šiame reglamente vartojamų terminų apibrėžtys:
   1)   MVĮ– labai mažos, mažos ar vidutinės įmonės, kaip nurodyta Rekomendacijoje 2003/361/EB;
   2)   vidutinė įmonė– vidutinė įmonė, kaip nurodyta Rekomendacijoje 2003/361/EB;
   3)   mažoji įmonė– mažoji įmonė, kaip nurodyta Rekomendacijoje 2003/361/EB;
   4)   labai maža įmonė– labai maža įmonė, kaip nurodyta Rekomendacijoje 2003/361/EB.
   II   SKYRIUS
   
      MOKESČIAI
   
   3 straipsnis
   Mokesčiai už prašymą dėl alternatyvaus cheminio pavadinimo vartojimo
   1.   Pagal Reglamento (EB) Nr. 1272/2008 24 straipsnio 1 dalį už prašymą vartoti medžiagos, esančios ne daugiau kaip penkių mišinių sudėtyje, alternatyvų cheminį pavadinimą Agentūrai mokamas I priede nustatytas mokestis.
   2.   Jei prašymą teikia MVĮ, Agentūrai mokamas I priede nustatytas sumažintas mokestis.
   3.   Pagal Reglamento (EB) Nr. 1272/2008 24 straipsnio 1 dalį už medžiagos, esančios papildomų mišinių sudėtyje, alternatyvaus cheminio pavadinimo vartojimą mokamas I priedo 3 skirsnyje nurodytas papildomas mokestis už 10 papildomų mišinių, ir tas pats papildomas mokestis mokamas už visus kitus 10 papildomų mišinių.
   4.   Prašymo priėmimo data laikoma ta data, kurią Agentūra gavo už prašymo pateikimą mokamą mokestį.
   4 straipsnis
   Mokesčiai už pasiūlymo dėl cheminės medžiagos klasifikavimo ir ženklinimo derinimo pateikimą
   1.   Pagal Reglamento (EB) Nr. 1272/2008 37 straipsnio 3 dalį už pasiūlymą dėl klasifikavimo ir ženklinimo derinimo Agentūrai mokamas II priede nustatytas mokestis.
   2.   Jei pasiūlymą teikianti šalis yra MVĮ, Agentūrai mokamas II priede nustatytas sumažintas mokestis.
   3.   Pasiūlymo priėmimo data laikoma ta data, kurią Agentūra gavo už pasiūlymo pateikimą mokamą mokestį.
   5 straipsnis
   Mokesčių sumažinimas
   1.   Fizinis ar juridinis asmuo, kuris teigia turįs teisę mokėti sumažintą mokestį pagal 3 ir 4 straipsnius, pateikdamas prašymą apie tai informuoja Agentūrą.
   2.   Agentūra bet kada gali prašyti įrodymų, kad laikomasi mokesčių sumažinimo sąlygų.
   3.   Jei fizinis ar juridinis asmuo, kuris teigia turįs teisę mokėti sumažintą mokestį, negali įrodyti, kad turi tam teisę, jis Agentūrai moka visą mokestį.
   Jei fizinis ar juridinis asmuo, kuris teigia turįs teisę mokėti sumažintą mokestį, jau yra sumokėjęs sumažintą mokestį, bet negali įrodyti, kad turi tam teisę, jis Agentūrai moka skirtumą nuo viso mokesčio.
   III   SKYRIUS
   
      MOKĖJIMAS
   
   6 straipsnis
   Mokėjimo būdai
   1.   Mokesčiai mokami eurais.
   2.   Mokėjimas vykdomas tik Agentūrai išdavus sąskaitą faktūrą.
   3.   Mokėjimas vykdomas pervedant į Agentūros banko sąskaitą.
   7 straipsnis
   Mokėjimo identifikavimas
   1.   Atliekant kiekvieną mokėjimą nuorodos lauke turi būti įrašomas sąskaitos faktūros numeris.
   2.   Jei mokėjimo paskirties neįmanoma nustatyti, Agentūra nustato laikotarpį, per kurį mokėtojas privalo raštu nurodyti mokėjimo paskirtį. Jei Agentūra negauna pranešimo apie mokėjimo paskirtį iki nustatyto termino pabaigos, mokėjimas laikomas negaliojančiu ir atitinkama suma grąžinama mokėtojui.
   8 straipsnis
   Mokėjimo data
   Data, kurią visa mokėjimo suma pervedama į Agentūros banko sąskaitą, laikoma mokėjimo įvykdymo data.
   9 straipsnis
   Permokėtų sumų grąžinimas
   1.   Permokėtų mokesčių sumų grąžinimo mokėtojui taisykles nustato Agentūros vykdomasis direktorius; jos skelbiamos Agentūros interneto svetainėje.
   Tačiau jei permokėta suma yra mažesnė nei 100 EUR ir ją permokėjusi šalis nepateikė atskiro prašymo grąžinti, permokėta suma negrąžinama.
   2.   Jokių permokėtų sumų negalima užskaityti ateityje atliekant mokėjimus Agentūrai.
   IV   SKYRIUS
   
      BAIGIAMOSIOS NUOSTATOS
   
   10 straipsnis
   Laikinoji sąmata
   Pagal Reglamento (EB) Nr. 1907/2006 96 straipsnio 5 dalį rengdama visų išlaidų ir pajamų sąmatą kitiems finansiniams metams, Agentūros valdančioji taryba įtraukia specialią laikiną iš mokesčių gautų pajamų sąmatą, kuri nėra susijusi su pajamomis iš bet kokių Bendrijos subsidijų.
   11 straipsnis
   Persvarstymas
   1.   Šiame reglamente nustatyti mokesčiai perskaičiuojami kasmet atsižvelgiant į infliacijos lygį, kuris nustatomas pagal Europos vartotojų kainų indeksą, kurį Eurostatas skelbia vadovaudamasis Tarybos reglamentu (EB) Nr. 2494/95 (5). Pirmas perskaičiavimas atliekamas iki 2011 m. birželio 1 d.
   2.   MVĮ taikomas sumažintas mokestis už klasifikavimo ir ženklinimo derinimą persvarstomas per trejus metus nuo šio reglamento įsigaliojimo.
   3.   Komisija taip pat nuolat persvarsto šį reglamentą atsižvelgdama į svarbią informaciją, susijusią su Agentūros pajamų ir išlaidų prognozėmis.
   4.   Ne vėliau kaip iki 2013 m. sausio 1 d. Komisija persvarsto šį reglamentą ir, jei reikia, jį iš dalies keičia, visų pirma atsižvelgdama į Agentūros sąnaudas.
   12 straipsnis
   Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. gegužės 21 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 353, 2008 12 31, p. 1.
   
      (2)  OL L 396, 2006 12 30, p. 1.
   
      (3)  COM(2008) 394 galutinis.
   
      (4)  OL L 124, 2003 5 20, p. 36.
   
      (5)  OL L 257, 1995 10 27, p. 1.
   
      I PRIEDAS
      Mokesčiai už prašymą pagal Reglamento (EB) Nr. 1272/2008 24 straipsnio 1 dalį:
      
         1 skirsnis –   Įprastinis mokestis už medžiagą, esančią ne daugiau kaip penkių mišinių sudėtyje
      
      4 000 EUR
      
         2 skirsnis –   VMĮ taikomi sumažinti mokesčiai už medžiagą, esančią ne daugiau kaip penkių mišinių sudėtyje
      
      2.1.   Sumažintas mokestis vidutinėms įmonėms
      
      2 800 EUR
      2.2.   Sumažintas mokestis mažosioms įmonėms
      
      1 600 EUR
      2.3.   Sumažintas mokestis labai mažoms įmonėms
      
      400 EUR
      
         3 skirsnis –   Mokestis už alternatyvaus cheminio pavadinimo vartojimą už 10 papildomų mišinių
      
      3.1.   Įprastinis mokestis
      
      500 EUR
      3.2.   Sumažintas mokestis vidutinėms įmonėms
      
      350 EUR
      3.3.   Sumažintas mokestis mažosioms įmonėms
      
      200 EUR
      3.4.   Sumažintas mokestis labai mažoms įmonėms
      
      100 EUR
   
   
      II PRIEDAS
      Mokesčiai už pasiūlymus, pateiktus pagal Reglamento (EB) Nr. 1272/2008 37 straipsnio 3 dalį:
      
         1 skirsnis –   Įprastinis mokestis
      
      12 000 EUR
      
         2 skirsnis –   MVĮ taikomi sumažinti mokesčiai
      
      2.1.   Sumažinti mokesčiai vidutinėms įmonėms
      
      8 400 EUR
      2.2.   Sumažintas mokestis mažosioms įmonėms
      
      4 800 EUR
      2.3.   Sumažintas mokestis labai mažoms įmonėms
      
      1 200 EUR